Izraz "postfaktičen" (angl. "post-truth") se je prvič pojavil leta 1992 v eseju srbsko-ameriškega književnika Steva Tesicha v časopisu "The Nation". Tesich je v omenjenem eseju pisal o aferi Iran-Contra in zalivski vojni ter navedel: »kot svobodni ljudje smo se svobodno odločili, da želimo živeti v nekakšnem postfaktičnem svetu.« Besedno zvezo postfaktična politika je leta 2010 v stolpici v reviji "Grist" uporabil bloger David Roberts, razširila pa se je v času kampanje ameriških predsedniških volitev leta 2016 ter britanskega referenduma za izstop Združenega kraljestva iz Evropske unije. Jezikoslovci ugledne britanske založbe slovarjev Oxford Dictionaries so besedo "postresnica" (angl. "post-truth") izbrali za besedo leta 2016. Pri založbi ugotavljajo, da se je v angleščini pogostnost besede glede na predhodno leto povečala za 2.000 %.